کولت. آذ زلیمخان یعقوبون "سنی سئومک اوچون گلدیم دونیایا" شعرینی تقدیم ائدیر:
چؤلده چیچک اولدوم، چمنده ناخیش،
شیمشکده اود اولدوم، بولوددا یاغیش.
سیرلی بیر گؤز گؤردوم، نورلو بیر باخیش،
چئوریلدیم چئشمهیه، قاریشدیم چایا،
سنی سئومک اوچون گلدیم دونیایا.
من مین ایل اول ده گله بیلردیم،
مین ایلدهن سونرا دا اؤله بیلردیم.
زامانی باشقا جور حسابلایاردیم،
واختی باشقا جوره بؤله بیلردیم.
دوشوب سن دوغولان هفتهیه، آیا،
سنی سئومک اوچون گلدیم دونیایا.
سسینی ائشیتدیم، سسدن سس آلدیم،
شاقراق گولوشوندن گوج، هوس آلدیم.
سن نفسیم اولدون، من نفس آلدیم،
موشتولوق وئردیلر گونشه، آیا،
سنی سئومک اوچون گلدیم دونیایا.
نئچه دینسیزلری دینه گتیردیم،
قورودوم، سونبولو دنه گتیردیم.
کؤنلومده نه وارسا، سنه گتیردیم،
منیم یوللاریمی کسه بیلمدی
نه سرحد، نه دمیر، نه داش، نه قایا،
سنی سئومک اوچون گلدیم دونیایا.
مجنون دا، کرم ده، فرهاد دا منم،
مجنونا، فرهادا قاناد دا منم.
اؤلوم ده، سئوگی ده، حیات دا منم،
شوکور یارادانین وئردیی پایا،
سنی سئومک اوچون گلدیم دونیایا.
azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab pes_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab snd_Arab azb_Arab azb_Arab azb_Arab pbt_Arab azb_Arab azb_Arab azb_Arab azb_Arab